Author: strasiftakova
Last saved by: spano
Company: Úrad vlády Slovenskej republiky

ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 20. augusta 2003
									K materiálu č. 6923/2003
									K bodu č. 12

S T A N O V I S K O

k návrhu zákona o Štátnom fonde rozvoja bývania

I

	Návrh zákona o Štátnom fonde rozvoja bývania predkladá na rokovanie vlády SR v súlade s uznesením vlády SR č. 371/2003, ktorým bol schválený návrh „Koncepcie usporiadania miestnej štátnej správy a nadväzne na programové vyhlásenie vlády.

II

	Dôvodom predloženia návrhu zákona o Štátnom fonde rozvoja bývania je skutočnosť, že s účinnosťou od 1. januára 2004 sa rušia okresné úrady, a preto je nevyhnutné legislatívne upraviť postup pri predkladaní žiadosti o poskytnutie podpory a následne aj výkon kontrolných činností. Pri  činnostiach upravených v § 11 pôjde o ich prenesený výkon na obce v sídle okresov. Pre výkon kontrolnej činnosti sa navrhuje presun na štátnu správu pre územné plánovanie, stavebný poriadok a bývanie, ktorá sa zriaďuje osobitným zákonom, na ktorú budú delimitované tieto činnosti.

Ministerstvo výstavby a regionálneho rozvoja navrhuje, aby štátny fond rozvoja bývania zostal naďalej jeden z hlavných pilierov rozvoja bytovej výstavby pri zachovaní základných podmienok poskytovania úverov a nenávratného príspevku. V súlade so zámermi vlády podporovať štátom len oblasť sociálneho bývania je návrh orientovaný len na túto oblasť podpory, sociálne bývania je pritom chápané ako bývanie pre zákonom vymedzenú skupinu občanov, pričom jej definovanie je vo vzťahu k násobku životného minima, a to stanovením podmienok pre túto podporu. 

Materiál v podobe „Návrhu zákona, ktorým sa mení a dopĺňa zákon Národnej rady Slovenskej republiky č. 124/1996 Z. z. o Štátnom fonde rozvoja bývania v znení neskorších predpisov“, bol predmetom medzirezortného pripomienkového konania a vyhodnotenie pripomienok je súčasťou materiálu. Z vyhodnotenia vyplýva, že k návrhu bolo uplatnených viacero pripomienok zásadnej povahy, ktoré však boli v návrhu akceptované z výnimkou zásadnej pripomienky Ministerstva práce, sociálnych vecí a rodiny SR na doplnenie zákona o podmienku, že podpora nebude poskytnutá ak hodnota majetku a úspor žiadateľa a osôb, ktorých príjmy sa spoločne posudzujú, presahuje 1 mil. Sk a žiadateľ má vyriešené primerané bývanie. Po uskutočnení rozporového konania s Ministerstvom práce, sociálnych vecí a rodiny SR, ministerstvo netrvá na tejto zásadnej pripomienke.

	Na rokovanie vlády SR sa návrh zákona o Štátnom fonde rozvoja bývania predkladá bez rozporov. 

V dôvodovej správe predkladateľ tvrdí, že prijatie návrhu nebude mať dopad na výdavky štátneho rozpočtu. Predkladateľ ďalej uvádza v doložke finančných, ekonomických, environmentálnych vplyvov a vplyvov na zamestnanosť, že predložený návrh má dopad na rozpočty okresných miest, ktoré budú realizovať zber a overovanie náležitosti žiadostí v sume 30,204 mil. Sk. Na úhradu týchto výdavkov budú do rozpočtov okresných miest vyčlenené finančné prostriedky z Kapitoly „Ministerstvo výstavby a regionálneho rozvoja“. Predkladateľ uvádza, že rozvoj bytovej výstavby a kvality bývania má pozitívny vplyv na celkový rozvoj hospodárstva a predstavuje jednu z dôležitých oblastí rozvoja hospodárstva. Súčasne rastom podielu bytového fondu vznikajú požiadavky aj na prevádzku tohto bytového fondu. Výsledný kvantifikovateľný národohospodársky efekt investovania 1 mil. Sk do bytovej výstavby predstavuje vytvorenie cca 3,5 pracovných príležitostí.

Rozvoj bývania nemá negatívne dopady na životné prostredie.

	V dôvodovej správe predkladateľ neuvádza, či bol návrh zákona predmetom rokovania Rady hospodárskej a sociálnej dohody SR resp., že vzhľadom na jeho obsah nie je potrebné prerokovať tento v RHSD SR.	

Legislatívna rada vlády SR prerokovala „Návrh zákona, ktorým sa mení a dopĺňa zákon Národnej rady Slovenskej republiky č. 124/1996 Z. z. o Štátnom fonde rozvoja bývania v znení neskorších predpisov“ dňa 15. júla 2003 a odporučila ho po zapracovaní jej pripomienok a odporúčaní predložiť vláde SR. Legislatívna rada vlády SR odporučila súčasne predložiť na rokovanie nové znenie zákona o Štátnom fonde rozvoja bývania, v ktorom budú premietnuté zmeny a doplnenia navrhované v jednotlivých novelizačných bodoch. V nadväznosti na prijaté rozhodnutie bolo nevyhnutné do predloženého návrhu zákona doplniť ustanovenia, ktoré súvisia so zrušením zákona č. 124/1996 Z. z. o Štátnom fonde rozvoja bývania v znení neskorších predpisov.

V návrhu sú zapracované znenia ustanovení tak, ako boli akceptované v rámci prerokovaného znenia „Návrhu zákona, ktorým sa mení a dopĺňa zákon Národnej rady Slovenskej republiky č. 124/1996 Z. z. o Štátnom fonde rozvoja bývania v znení neskorších predpisov“, ktorý bol predmetom medzirezortného pripomienkového konania. 

III

	Legislatívna rada vlády Slovenskej republiky tento návrh zákona prerokovala na svojom zasadnutí dňa 15. júla 2003 a odporučila návrh zákona dopracovať podľa jej pripomienok a odporúčaní a na rokovanie vlády predložiť nové znenie „návrh zákona o Štátnom fonde rozvoja bývania“. 

	Sekretariát Legislatívnej rady vlády SR konštatuje, že predkladateľ všetky pripomienky a odporúčania legislatívnej rady do návrhu zapracoval, a preto odporúča vláde SR návrh zákona  s c h v á l i ť.

Bratislava 14. augusta 2003 
Vypracoval: S. Masár

									Štefan G r m a n
									generálny riaditeľ
   								    sekcie vládnej legislatívy